b"\n_START_ARTICLE_\nMeldal\n_START_SECTION_\nGeografi\n_START_PARAGRAPH_\nMeldal grenser til Rindal mot vest, Rennebu mot s\xc3\xb8r, Midtre Gauldal og Melhus mot \xc3\xb8st og Orkdal mot nord. _NEWLINE_Berggrunnen i kommunen best\xc3\xa5r av kambrosiluriske bergarter (gr\xc3\xb8nnskifer) sterkt omdannet med noen inntrengte dypbergarter, gabbroer. I grensesonen er det dannet drivverdig malm (kobberholdig svovelkis). I \xc3\xb8st n\xc3\xa5r de h\xc3\xb8yeste toppene vel 800 moh., i vest over 1000 moh. H\xc3\xb8yest er Resfjellet (1162 m) som ligger i Trollheimen. Skoggrensen ligger p\xc3\xa5 ca. 600 moh., og ca. 1/4 av arealet ligger h\xc3\xb8yere.\n_START_SECTION_\nSamfunn\n_START_PARAGRAPH_\nKommunen har fire tettsteder; Meldal, L\xc3\xb8kken Verk, Stor\xc3\xa5s og \xc3\x85. L\xc3\xb8kken Verk er det st\xc3\xb8rste tettstedet, mens kommunesenteret er Meldal._NEWLINE_Meldal har gjennom alle tider hatt en viktig forbindelse vestover til Surnadalf\xc3\xb8ret, med kommunene Rindal og Surnadal og mot Gauldalen i \xc3\xb8st. En rekke kulturtrekk er, i st\xc3\xb8rre eller mindre grad, felles for hele dette omr\xc3\xa5det.\n_START_SECTION_\nN\xc3\xa6ringsliv\n_START_PARAGRAPH_\nLandbruk er en viktig n\xc3\xa6ringsvei i kommunen, med store bruk i norsk m\xc3\xa5lestokk. Kommunen har 31 400 dekar dyrket areal og cirka 150 bruk (2005). Produktivt skogareal er 169 500 dekar._NEWLINE_Meldal har cirka 1300 hytter. Resdalen ved Trollheimen, og Hulsj\xc3\xb8omr\xc3\xa5det ved foten av Igelfjellet, er popul\xc3\xa6re omr\xc3\xa5der. Et popul\xc3\xa6rt turm\xc3\xa5l er Resfjellet (1162 moh).\n_START_SECTION_\nHistorie\n_START_PARAGRAPH_\nL\xc3\xb8kken Gruver ligger p\xc3\xa5 L\xc3\xb8kken Verk i Meldal kommune. Malmforekomsten p\xc3\xa5 L\xc3\xb8kken var opprinnelig p\xc3\xa5 omtrent 30 millioner tonn, og var den st\xc3\xb8rste forekomst av kobberholdig svovelkis som er funnet i Norge til n\xc3\xa5. Malm\xc3\xa5ra som g\xc3\xa5r fra dagniv\xc3\xa5 i \xc3\xb8st strekker seg 4 km gjennom fjellet, og g\xc3\xa5r ned p\xc3\xa5 1070 meters dyp i vest. Det var gruvedrift i omr\xc3\xa5det fra 1654 til 1987. Gruvedriften startet i 1654 og frem til 1844 foregikk den p\xc3\xa5 kobber, med r\xc3\xb8sting og smelting av kobbermalm. I 1851 ble driften omlagt til kisdrift der kisen som ble eksportert hovedsakelig var r\xc3\xa5stoff for svovelsyreproduksjon. I perioden 1931\xe2\x80\x931962 ble det produsert element\xc3\xa6rt svovel og kobbermatte etter \xc2\xabOrkla-prosessen\xc2\xbb av kobberholdig kis. Denne virksomheten foregikk i smelteverket p\xc3\xa5 Thamshavn. Fra 1974 og fram til nedleggelsen i 1987 ble det produsert kobber- og sink-konsentrater i gruveselskapets eget flotasjonsanlegg p\xc3\xa5 L\xc3\xb8kken Verk.\n_START_SECTION_\nKultur\n_START_PARAGRAPH_\nNavnet Meldal, gammelnorsk Me\xc3\xb0al, betyr \xc2\xabmidt i dalen\xc2\xbb og viser til beliggenheten midt i Orkladalf\xc3\xb8ret i S\xc3\xb8r-Tr\xc3\xb8ndelag. Meldal grenser i nord mot Orkdal, i \xc3\xb8st mot Melhus og Midtre Gauldal, i s\xc3\xb8r mot Rennebu og i vest mot Rindal. En person bosatt i kommunen Meldal kalles \xc2\xabMedaling\xc2\xbb og \xc2\xabMedal'n\xc2\xbb er den lokal uttalen av navnet Meldal._NEWLINE_Meldalssangen, \xc2\xabMe'dalen \xe2\x80\x93 bygda mi\xc2\xbb skrevet av Olav Krog, er av NRK k\xc3\xa5ret til Norges lengste bygdesang, med hele 75 vers!_NEWLINE_Stor\xc3\xa5sfestivalen ble arrangert p\xc3\xa5 Stor\xc3\xa5s fra 2004 til 2012, med Sveinung Sundli som initiativtaker._NEWLINE_Thamshavnbanen fra L\xc3\xb8kken Verk i Meldal og ned til Trondheimsfjorden i Orkdal kommune. Ordin\xc3\xa6r drift innstilt i 1974, gjen\xc3\xa5pnet for turistene hvor 22 av 25 km trafikkeres._NEWLINE_V\xc3\xa5l\xc3\xa5skaret er Norges f\xc3\xb8rste fredede setergrend (1967) og ligger i nord\xc3\xb8stlige delen av Trollheimen i Resdalen._NEWLINE_Det var ikke et \xc3\xb8nske i kommunestyret \xc3\xa5 velge et bestemt tusen\xc3\xa5rssted i Meldal kommune. Kommunens tusen\xc3\xa5rstre ble plantet foran R\xc3\xa5dhuset i tillegg til lokale tusen\xc3\xa5rstr\xc3\xa6r sentralt i lokalmilj\xc3\xb8et i hver krets. Ved tusen\xc3\xa5rstr\xc3\xa6rne er det plassert en jaspisstein (kommunestein) med en messingsplate med inskripsjon om at treet er plantet til minne om tusen\xc3\xa5rsskiftet.\n_START_SECTION_\nIdrett\n_START_PARAGRAPH_\nKl\xc3\xb8vsteinbakken ligger i Meldal, det er en K105-meters bakke hvor det er arrangert ikke mindre enn 13 Norgesmesterskap, flere E-cuprenn og ett verdenscup-renn."